Diari Oficial de la Generalitat Valenciana


Sumari del DOGV 9916, del 16-08-2024 (2024/7846)

RESOLUCIÓ de 22 de juliol de 2024, per la qual es modifica la Resolució d'11 de juliol de 2023, del Síndic de Greuges, sobre la relació de llocs de treball.
------------------------------------------------------------------------------------------------------------------------------------------------------------

### Dades del document

Número de DOGV
:   9916

Data del DOGV
:   16-08-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/7846

CVE
:   NSRK-A-1681-4945

Data del document
:   22-07-2024

Organisme emissor
:   Síndic de Greuges

Tipus de document
:   Resolució

Mitjançant la Resolució del Síndic de Greuges de data 11 de juliol de 2022 es va aprovar la relació de llocs de treball de la institució d’acord amb la proposta formulada per la taula de negociació de 7 de juliol de 2022.

Han transcorregut quasi dos anys des de la seua aprovació i s'ha detectat un augment notable en l'activitat diària de la institució; de fet, s'ha produït un increment del 25% del nombre de queixes respecte al mateix període de l'any anterior.

S'ha detectat també una major complexitat en els assumptes tractats a causa, en part, de l'expansió de l'àmbit d'actuació que la nova Llei del Síndic de Greuges ha establit, en concret una actuació preferent i prioritària davant de la detecció de persones o col·lectius en situació de risc d'exclusió, d'especial vulnerabilitat o discriminació per qualsevol de les circumstàncies a què es referix l'article 14 de la Constitució. També s'ha ampliat la seua actuació, entre altres, en la defensa de la igualtat de gènere, i dels drets de la infància i de l'adolescència.

La major complexitat de les qüestions plantejades, juntament amb l'increment del volum de treball esmentat, requerix un reforç dels mitjans personals de la institució, per la qual cosa es planteja una modificació de la relació de llocs de treball del Síndic de Greuges que consistix en la creació d'una plaça d'assessor/a, A1, amb la finalitat de garantir l'adequat funcionament de la institució.

El pressupost estimat de la modificació de la relació de llocs de treball equival a les retribucions d'un assessor/a (subgrup: A1, CD: 29, CE: CV2), incloent-hi les seues cotitzacions socials, quantia que està prevista en el pressupost del Síndic de Greuges per a l'exercici 2024, aprovat mitjançant Acord de la Junta de Coordinació i Règim Interior de data 18 d'octubre de 2023. La modificació compta, per tant, amb crèdit adequat i suficient en el pressupost del Síndic de Greuges de l'exercici 2024 per a la seua aprovació si, finalment, s'estima oportú.

La proposta ha sigut informada i aprovada per la taula de negociació constituïda a este efecte en la sessió de 22 de juliol de 2024.

Consideracions jurídiques:

L'article 92, Règim jurídic, de la Llei 2/2021, de 26 de març, del Síndic de Greuges de la Comunitat Valenciana atribuïx al Síndic de Greuges la potestat d'elaboració i aprovació de la relació de llocs de treball del personal al seu servei que contindrà la naturalesa, la classificació retributiva i les funcions de cada lloc. Una vegada aprovada, es publicarà en el *Butlletí Oficial de les Corts Valencianes*  i en el *Diari Oficial de la Generalitat Valenciana*.

El Reglament d'organització i funcionament del Síndic, que aprofundix en l'estructura orgànica de la institució, determina en els articles 7 i 48 que corresponen a la persona titular del Síndic de Greuges, a més de les funcions assenyalades en la llei reguladora de la institució, les competències següents: Aprovar la relació de llocs de treball del personal al servei de la institució i les seues modificacions posteriors, oïda la Junta de Coordinació i Règim Interior del Síndic.

De conformitat amb tot el que s’ha exposat i oïda la Junta de Coordinació i Règim Interior, resolc:

Primer

Aprovar la modificació de la relació de llocs de treball del Síndic de Greuges de la Comunitat Valenciana, que consistix en la creació d'un lloc de treball d'assessor o assessora (subgrup: A1; CD: 29; CE: CV2).

La denominació, numeració, categoria, classificació professional i retributiva del lloc de treball, la seua naturalesa, la titulació i els requisits exigits per a la seua provisió i la descripció de les funcions assignades a este lloc de treball es detallen en l'Annex d'este acord.

Segon

Comunicar esta resolució a l’Àrea Econòmica a fi que es realitzen les actuacions necessàries per a l’execució de l’acord.

Tercer

La present resolució es publicarà en el *Butlletí Oficial de les Corts Valencianes*  i en el *Diari Oficial de la Generalitat Valenciana*, per a la seua entrada en vigor.

Quart

Esta resolució es comunicarà, perquè en prenga coneixement, a les Corts Valencianes.

Contra la present resolució, que posa fi a la via administrativa, podrà interposar-se un recurs potestatiu de reposició davant de l'òrgan que l'ha dictada en el termini d'un mes, comptador des de l'endemà de la notificació d'esta, d'acord amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, recurs contenciós administratiu, davant de la jurisdicció contenciosa administrativa en el termini de dos mesos, comptadors des de l'endemà de la notificació d'esta, de conformitat amb el que es preveu en la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí que puga exercitar-se qualsevol altre recurs que s'estime oportú.

ANNEX

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| *Lloc* | *Denominació* | *Naturalesa* | *Grup* | *C.D.* | *C.E.* | *Provisió vacants* | *Requisits* | *Funcions* |
| 40 | Assessor o assessora | Eventual | A1 | 29 | CV2 | Lliure nomenament | Títol universitari de Llicenciatura, Enginyeria, Arquitectura o equivalent, diplomatura o títol universitari oficial de grau | De confiança o assessorament especial |

  
  

Alacant, 22 de juliol de 2024

Ángel Luna González

Síndic de Greuges de la Comunitat Valenciana